b'\n_START_ARTICLE_\nEvangeli\xc4\x8danska cerkev, Domanj\xc5\xa1evci\n_START_SECTION_\nZgodovina vasi\n_START_PARAGRAPH_\nVas Domanj\xc5\xa1evci le\xc5\xbei na levi strani potoka Mala Krka. Pred tur\xc5\xa1kimi vpadi je prete\xc5\xbeni del vasi bil na t. i. \xc2\xbbstarem vreju\xc2\xab. Na enem od svojih pohodov so jo Turki po\xc5\xbegali in poru\xc5\xa1ili. Ustno izro\xc4\x8dilo pravi, da so Domanj\xc5\xa1evci v davni preteklosti bili pomembna vas.  Kot  \xc2\xbbMincu\xc2\xab, pozneje \xc2\xbbDomonkusolcz\xc2\xab, se omenjajo \xc5\xa1e leta 1208. V \xc2\xbbstarem vreju\xc2\xab\xc2\xa0je bil velik samostan dominikancev (po njih naj bi Domanj\xc5\xa1evci dobili tudi ime), poleg samostana je bila cerkev in znana latinska \xc5\xa1ola - gimnazija,  katero so obiskovali predvsem otroci premo\xc5\xbenej\xc5\xa1ih star\xc5\xa1ev od blizu in dale\xc4\x8d.  Cerkev,  samostan in \xc5\xa1olo so Turki do tal po\xc5\xbegali. Zgradbe naj bi stale na pobo\xc4\x8dju, ki je danes zasajeno z vinogradi.\n_START_SECTION_\nZgodovina cerkve\n_START_PARAGRAPH_\nCerkev, \xc5\xbeupni\xc5\xa1\xc4\x8de in \xc5\xa1olo so zgradili na bli\xc5\xbenjem gri\xc4\x8du zaradi tega, da bi bili dostopnej\xc5\xa1i tudi ostalim okoli\xc5\xa1kim vasem. Mo\xc5\xbenost za gradnjo cerkve se je kot za ostale evangeli\xc4\x8danske cerkve pojavila \xc5\xa1ele po izdaji  toleran\xc4\x8dnega patenta Jo\xc5\xbeefa II. (13. okt. 1781). Domanj\xc2\xad\xc5\xa1evci so kmalu predstavljali mo\xc4\x8dno podru\xc5\xbenico evangeli\xc4\x8danske cerkvene ob\xc4\x8dine Hodo\xc5\xa1. Lastne cerkvene ob\xc4\x8dine \xc5\xa1e niso mogli ustanoviti, ker je cesarjev patent (edikt)  dolo\xc4\x8dil pogoj 200 dru\xc5\xbein ali vsaj 500 evange\xc2\xadli\xc4\x8danskih vernikov, \xc4\x8desar pa Domanj\xc5\xa1evci niso premogli._NEWLINE_\xc5\xbde okrog leta 1800 so postavili leseno cerkvico, nekoliko ni\xc5\xbee od dana\xc5\xa1nje. Zgradili so tudi stanovanje za u\xc4\x8ditelja in ustanovili \xc5\xa1olo (1807). V leseni cerkvici je vsako nedeljo opravljal  \xc2\xbblai\xc4\x8dno bo\xc5\xbejo slu\xc5\xbebo\xc2\xab\xc2\xa0u\xc4\x8ditelj (pod duhovnikovim mentor\xc2\xadstvom) in isto\xc4\x8dasno pou\xc4\x8deval otroke. Enkrat mese\xc4\x8dno pa je bo\xc5\xbejo slu\xc5\xbebo in pouk opravljal hodo\xc5\xa1ki duhovnik. Leta 1871 je cerkvena ob\xc4\x8dina zgradila novo \xc5\xa1olo.  V letu 1874 pa so zgradili novo \xc5\xbeupni\xc5\xa1\xc4\x8de in gospodarska poslopja za duhovnika in u\xc4\x8ditelja. Za vzdr\xc5\xbeevanje kantorja so leta 1877 kupili  obdelovalno zemljo._NEWLINE_Leta 1883 sta se domanj\xc5\xa1evski cerkveni ob\xc4\x8dini priklju\xc4\x8dili vasi Prosenjakovci in \xc4\x8cike\xc4\x8dka vas.\n_START_SECTION_\nNadaljnji razvoj cerkvene ob\xc4\x8dine\n_START_PARAGRAPH_\nLeta 1899 so sklenili staro cerkev poru\xc5\xa1iti in zgraditi novo. Njihovo \xc5\xbeeljo je odobrila tudi \xc5\xa1kofija._NEWLINE_Z gradnjo nove cerkve so pri\xc4\x8deli leta 1901 in jo dokon\xc4\x8dali jeseni leta 1902, ko je bila _NEWLINE_26. oktobra z blagoslovitvijo predana svojemu namenu. Novozgrajeno cerkev v romanskem slogu, v kateri je pro\xc2\xadstora za 1.000 ljudi, je projektiral arhitekt Alojz Kleiber, dela pa je vodil Tivadar Ratkol. Med gradnjo cerkve so bo\xc5\xbeje slu\xc5\xbebe opravljali v \xc5\xa1oli. Kupili so \xc5\xa1e klopi in oltar.  V Szekesfehervarju pri podjetju Szalay so kupili nove, 12-registrske orgle.  V tem \xc4\x8dasu v Domanj\xc5\xa1evsko \xc5\xa1olo (enako tudi v hodo\xc5\xa1ko) zahajalo vse ve\xc4\x8d otrok iz \xc5\xa1ir\xc5\xa1e okolice. V \xc4\x8dasu I. svetovne vojne so bili mobilizirani vsi mo\xc5\xa1ki od osemnaj\xc2\xadstega do petdesetega leta starosti. Domanj\xc5\xa1evska cerkvena ob\xc4\x8dina je v tej vojni izgubila petintrideset svojih vernikov. Razen enega zvona, ki je v cerkvi ostal, so gmajni odvzeli tudi deset zvonov iz okoli\xc5\xa1kih va\xc5\xa1kih kapelic.  Leta 1929 so poru\xc5\xa1ili staro in zgradili novo \xc5\xbeupni\xc5\xa1\xc4\x8de. V letu 1932 pa so verniki zbrali sredstva za renoviranje celotne notra\xc2\xadnjosti cerkve.   Bo\xc5\xbeje slu\xc5\xbebe so opravljali v slovenskem in mad\xc5\xbearskem jeziku. V lasti cerkvene ob\xc4\x8dine sta bila dva cerkvena zvonova,  orgle in vsa \xc5\xa1olska oprema,  ter  \xc5\xa1ola v Prosenja\xc2\xadkovcih (zgrajena leta 1897).  Mad\xc5\xbearska oblast se je v \xc4\x8dasu svoje vladavine obvezala, da bo na prosenjakovski \xc5\xa1oli vedno eden evangeli\xc4\x8danski u\xc4\x8ditelj. Leta 1937 so dve tretjini u\xc4\x8dencev prestavljali evangeli\xc4\x8danski u\xc4\x8denci,  verouk so v Prosenjakovcih pou\xc4\x8devali \xc5\xa1tiri ure tedensko, v Domanj\xc5\xa1evcih pa \xc5\xa1est ur tedensko. Razen bo\xc5\xbejih slu\xc5\xbeb v mati\xc4\x8dni domanj\xc5\xa1evski cerkvi so bila bogoslu\xc5\xbena sre\xc4\x8danja ve\xc4\x8dkrat na leto tudi v Prosenjakovcih (v kapelici) in v \xc4\x8cike\xc4\x8dki vasi.'